Diari Oficial de la Generalitat Valenciana


Sumari del DOGV 9478, del 25-11-2022 (2022/10974)

ORDRE 17/2022, de 14 de novembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual declara reserva de fauna silvestre la Bassa del Pla de Bassetes, al terme municipal de Morella.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9478

Data del DOGV
:   25-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10629


Data del document
:   14-11-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * fauna
    * legislació
    * protecció de la fauna

ORDRE 17/2022, de 14 de novembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual declara reserva de fauna silvestre la Bassa del Pla de Bassetes, al terme municipal de Morella. [2022/10574]  
PREÀMBUL  
  
L'apartat 6é de l'article 50 de l'Estatut d'Autonomia de la Comunitat Valenciana reconeix la competència de la Generalitat per a la «protecció del medi ambient, sense perjudici de les facultats de la Generalitat per a establir normes addicionals de protecció», en el marc de la legislació estatal básica.  
Mitjançant el Decret 32/2004, de 27 de febrer, del Consell de la Generalitat, pel qual es crea i regula el Catàleg valencià d'espècies de fauna amenaçades, i s'estableixen categories i normes per a la seua protecció, es regula, en el seu article 12, la figura de Reserva de Fauna Silvestre, amb la finalitat de dotar d'un règim de protecció específic aquells espais de relativament xicoteta extensió que continguen poblacions excepcionals d'espècies de fauna silvestre, n'alberguen temporalment algunes en fases vitals crítiques per a supervivència, o siguen objecte de treballs continus d'investigació.  
La present Ordre és coherent amb els principis de bona regulació establits en l'art. 129 de la Llei 39/2015, d'1 d'octubre, del procediment administratiu comú de les administracions públiques. En virtut dels principis de necessitat, eficàcia i proporcionalitat, aquesta Ordre es justifica per raons d'interés general, atés que estableix mecanismes adequats per a la conservació d'espècies silvestres de fauna de la Comunitat Valenciana; així mateix, es considera que les disposicions contemplades en el text normatiu i les actuacions contingudes en les normes de protecció que s'estableixen són proporcionals als fins perseguits.  
  
D'altra banda, i en virtut del principi de seguretat jurídica, la present Ordre és coherent amb la normativa comunitària, constituïda per la Directiva 92/43/CEE, del Consell, de 21 de maig de 1992, relativa a la conservació dels hàbitats naturals i de la flora i fauna silvestres; amb la normativa estatal constituïda per la Llei 42/2007, de 13 de desembre, del patrimoni natural i de la biodiversitat, i el Reial decret 630/2013, de 2 d'agost, pel qual es regula el Catàleg Espanyol d'espècies exòtiques invasores; i amb la normativa autonòmica, constituïda bàsicament pel Decret 32/2004, de 27 de febrer, del Consell de la Generalitat, pel qual es crea i regula el Catàleg Valencià d'Espècies de Fauna Amenaçades, i s'estableixen categories i normes per a la seua protecció.  
  
D'un altre costat, respecte al principi de transparència exigit en l'article 129.5 de la Llei 39/2015, la present norma es va sotmetre als tràmits previstos en la normativa d'aplicació, entre ells la consulta pública prèvia, l'exposició pública i l'audiència a les persones i col·lectius interessats. Finalment, la present norma no estableix cap càrrega administrativa afegida, derivada de la seua aplicació. Igualment, la tramitació s'ha ajustat al que es disposa en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i se n'ha obtingut informe de l'Advocacia de la Generalitat.  
Per tot l'exposat, conforme amb el Consell Jurídic Consultiu de la Comunitat Valenciana, i en virtut de les facultats atribuïdes, de conformitat amb l'article 28.e de la Llei 5/1983, de 30 de desembre, del Consell, que atribueix a la persona titular de la Conselleria l'exercici de la potestat reglamentària en les matèries pròpies del seu departament, i amb el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries i les seues atribucions,  
  
  
ORDENE  
  
Article 1. Declaració de la Reserva de fauna «Bassa del Pla de Bassetes»  
1. Es declara la Reserva de Fauna Silvestre «Bassa del Pla de Bassetes» l'àmbit territorial de la qual i límits s'indiquen en l'annex I d'aquesta Ordre, constant la representació cartogràfica i la seua ubicació en l'annex II.  
2. Dins de la Reserva, i a l'entorn de la bassa, s'estableix una zona perimetral, on no es podrà realitzar cap mena d'activitat que pertorbe el caràcter temporal de la bassa, on s'evitarà l'aportació artificial d'aigua, excepte aquelles expressament autoritzades per l'entitat responsable de la seua conservació.  
3. S'aproven les seues normes de protecció el contingut de les quals està constituït per les limitacions d'ús i actuacions de conservació, incloses en l'annex I d'aquesta Ordre.  
  
Article 2. Gestió de la Reserva  
Correspon la gestió d'aquesta Reserva a la propietat dels terrenys, en aquest cas l'Ajuntament de Morella, i sota la supervisió de la Direcció Territorial de Castelló de la conselleria competent en la matèria de protecció de la biodiversitat.  
  
Article 3. Autoritzacions  
1. Correspon a la Direcció Territorial de Castelló de la conselleria competent en la matèria de protecció de la biodiversitat, concedir les autoritzacions per a la realització d'activitats educatives, científiques i conservacionistes que s'hagen d'efectuar en la Reserva. Igualment, correspon a aqueixa Direcció Territorial l'alçament excepcional de les limitacions establides en aquesta Ordre, excepte quan afecten espècies catalogades en perill d'extinció o vulnerables, que corresponen a la direcció general competent en la matèria de protecció de la biodiversitat, d'acord amb el que es disposa en el Decret 21/2012, de 27 de gener, del Consell, pel qual es regula el procediment d'elaboració i aprovació dels plans de recuperació i conservació d'espècies catalogades de fauna i flora silvestres, i el procediment d'emissió d'autoritzacions d'afectació a espècies silvestres o norma que el substituïsca.  
  
2. Les actuacions de conservació reflectides en l'annex I, que propose realitzar la conselleria competent en la matèria de protecció de la biodiversitat, hauran de ser posades en coneixement de l'Ajuntament de Morella. Qualsevol una altra actuació o activitat no contemplada en aqueixes normes no podrà ser duta a terme sense la seua autorització expressa.  
3. Sense perjudici de l'autorització prevista en l'apartat 1 del present article, hauran de recaptar-se les autoritzacions i permisos que resulten necessaris en cada cas, previstos en la normativa sectorial d'aplicació, atesa la naturalesa de l'activitat a desenvolupar.  
  
Article 4. Senyalització de la Reserva  
En els accessos a la Reserva s'instal·laran senyals indicadors segons el model determinat per la conselleria competent en la matèria de protecció de la biodiversitat.  
  
  
DISPOSICIONS ADDICIONALS  
  
Primera. Incidència pressupostària  
L'aplicació i desenvolupament d'aquesta Ordre no tindrà cap incidència en la dotació dels capítols de despesa assignats a la Generalitat i, en tot cas, hauran de ser atesos amb els seus mitjans personals i materials.  
  
Segona. Compatibilitat de les figures de conservació i protecció  
En el cas de confluir diversos instruments de protecció, el nivell de protecció aplicable seria el que resulte de la normativa concurrent que dispense una major protecció a l'espai, sense perjudici dels límits d'ús i actuacions de conservació previstos en la present Ordre.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades les disposicions d'igual o inferior rang que s'oposen al que s'estableix en la present ordre.  
  
  
DISPOSICIONS FINALS  
  
Primera. Habilitació  
Es faculta la persona titular de la direcció general competent en la matèria de protección de la biodiversitat per a dictar les disposicions i adoptar les mesures que considere oportunes per al desplegament i l'aplicació de les disposicions d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 14 de novembre de 2022  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
ISAURA NAVARRO CASILLAS  
  
  
ANNEX I  
Descripció de límits i normes de protecció  
  
1. Descripció dels límits: la bassa es troba en la zona denominada «Pla de Bassetes» o «Bosc de Vallivana» dins dels monts de Vallivana (Muntanya pública CS- 032).  
Superfície projectada: 9.407 m²   
Terme municipal: Morella  
Titularitat: Muntanya Pública CS-032  
Descripció: es tracta d'una petita bassa d'estructura irregular, que es forma gràcies a la recollida d'aigua per escorriment i que presenta períodes de sequera.  
La parcel·la queda delimitada per les coordenades UTM (fus 31 TB49) següents:  
  
Vèrtex Coordenada X Coordenada Y  
1 613519 4492627  
2 566559 4492640  
3 258765 4492612  
4 170486 4492579  
5 868105 4492546  
6 864809 4492547  
7 645265 4492537  
8 424191 492509  
9 416861 4492518  
95 133811 4492567  
76 755168 4492627  
  
  
Espècies prioritàries: Triops cancriformis (tortugueta), Branchipus schaefferi, Pelodytes punctatus (granoteta clapejada), Epidalea calamita (gripau corredor).  
  
2. Normes de protecció:  
a) Limitacions d'ús.  
En l'àmbit de la Reserva queden prohibides les activitats següents:  
  
1. Construccions o instal·lacions no directament relacionades amb la gestió de la Reserva de fauna.  
2. Destrucció o alteració dels punts d'aigua existents.  
3. Aportació artificial d'aigua.  
4. Incorporació artificial de productes químics al substrat que puguen alterar les condicions de la bassa.  
5. Abocament de materials sòlids o líquids.  
6. Alteració no autoritzada de la vegetació.  
7. Destrucció de cartells i altres instal·lacions.  
8. Captura no autoritzada de qualsevol exemplar de la fauna silvestre.  
9. Accés motoritzat fora dels camins públics, a excepció del necessari per a les labors de gestió i investigació que s'hi facen.  
  
  
b) Actuacions de conservació.  
1. Realització d'un seguiment periòdic de les espècies prioritàries existents en la Reserva, seguint les directrius establides per la conselleria competent en la matèria de protecció de la biodiversitat.  
  
2. Actuacions de millora de l'hàbitat i desbrossaments, en cas de considerar-se necessari.  
3. Desenvolupament d'accions de comunicació, educació ambiental i observació de fauna silvestre.  
  
  
  
ANNEX II / ANEXO II  
Mapa d'ubicació i delimitació / Mapa de ubicación y delimitación  
  
  
  
  
  
  
 Ubicació de la Reserva de fauna / Ubicación de la Reserva de fauna  
  
  
  
 Delimitació de la Reserva de fauna / Delimitación de la Reserva de fauna